Instrukteur ernstig beseer in vliegongelukDie ongelukstoneel. (Foto: Verskaf) ’n Vlieginstrukteur is Sondagoggend ernstig beseer toe die ligte vliegtuig waarin hy en ’n leerlingvlieënier gevlieg het, aan die brand geslaan en naby Bronkhorstspruit in Gauteng neergestort het. Shawn Herbst, woordvoerder van Netcare 911, het gesê nooddienste is net voor 12:00 na die toneel op ’n vliegveld in die area ontbied waar die ligte vliegtuig met die mans daarin geval het. Rescue Care-nooddienste het die vliegveld intussen as die Rhino Park-vliegveld geïdentifiseer. Volgens Herbst het die enjin van die vliegtuig vermoedelik onklaar geraak en aan die brand geslaan. Die 47-jarige instrukteur het ernstige beserings in die voorval opgedoen. Die 52-jarige leerlingvlieënier het geringe beserings opgedoen en het vervoer na ŉ hospitaal van die hand gewys. Die vlieënier is wel na ŉ hospitaal gehaas vir mediese behandeling, het Herbst gesê. Die polisie ondersoek die voorval. Die ongelukstoneel. (Foto: Verskaf)